钦定古今图书集成/明伦汇编/官常典/第788卷 > 王临
## 钦定古今图书集成/明伦汇编/官常典/第788卷 > 王临

按《宋史王广渊传》：广渊弟临，字大观，亦起进士，签书
雄州判官。嘉祐初，契丹泛使至，朝论疑所应，临言：“契
丹方饥困，何能为？然《春秋》许与之义，不可以不谨。彼
尝求驯象，可拒而不拒；尝求乐章，可与而不与，两失
之矣。今横使之来，或谓其求圣像，圣像果可与哉？”朝
廷善其议。治平中，诏求武备，用近臣荐，自屯田员外
郎换崇仪使、知顺安军，改河北沿边安抚都监。上《备
御数十策》，大略皆自治而已。契丹刺两输人为义军，
来归者数万。或请遣还。临曰：“彼归我而遣之，必为乱，
不如因而抚之。”诏从其请。自是来者益多，契丹悔失
计。进安抚副使，历知泾、鄜州、广信、安肃军。召对，还文
阶，知齐州、沧州、荆南，入为户部副使，以宝文阁待制
知广州府、河中，卒。